ดีเดย์! 1 ต.ค. ขึ้นค่าแรงขั้นต่ำ “ชลบุรี-ระยอง-ภูเก็ต” สูงสุด 354 บ./วัน
เคาะแล้ว! ปรับขึ้นค่าแรงขั้นต่ำหลังไม่ได้ปรับขึ้นเป็นเวลา 2 ปี “ชลบุรี-ระยอง-ภูเก็ต” สูงสุด 354 บ./วัน เริ่ม 1 ต.ค.เป็นต้นไป
เคาะแล้ว! ปรับขึ้นค่าแรงขั้นต่ำหลังไม่ได้ปรับขึ้นเป็นเวลา 2 ปี “ชลบุรี-ระยอง-ภูเก็ต” สูงสุด 354 บ./วัน เริ่ม 1 ต.ค.เป็นต้นไป
26 ส.ค. 2565

ผู้สื่อข่าวรายงานว่า วันนี้ (26 สิงหาคม 2565) ที่กระทรวงแรงงาน ประชุมคณะกรรมการค่าจ้าง ชุดที่ 21 (กรรมการไตรภาคี) ครั้งที่ 8/2565 เพื่อพิจารณากลั่นกรองข้อเสนออัตราค่าจ้างขั้นต่ำปี 2565 ร่วมกับผู้แทนฝ่ายนายจ้าง ผู้แทนฝ่ายลูกจ้าง และผู้แทนหน่วยงานภาครัฐ โดยมีนายบุญชอบ สุทธมนัสวงษ์ ปลัดกระทรวงแรงงาน เป็นประธานโดยคณะกรรมการ มีทั้งหมด 19 คน เป็นฝ่ายรัฐบาล 5 คน ฝ่ายนายจ้าง 4 คน ลูกจ้าง 5 คน ที่ปรึกษา 5 คน การลงมติจะต้องใช้เสียง 3 ใน 5 ของคณะกรรมการแต่ละฝ่าย
อย่างไรก็ดีประเทศไทยได้ว่างเว้นไม่มีการปรับขึ้นค่าจ้างขั้นต่ำมาเป็นเวลา 2 ปี นับตั้งแต่มีการระบาดของโรคโควิด-19 ทั้งนี้ที่ประชุมได้เคาะแล้วอัตราค่าจ้างขั้นต่ำ เริ่ม 1 ตุลาคม 2565 นี้ โดย จ.ชลบุรี ระยอง และภูเก็ต สูงสุด 354 บาท
สำหรับอัตราค่าแรงขั้นต่ำปี 2565 ที่ปรับขึ้น มีดังนี้
กลุ่มที่ 1 ขึ้นค่าแรง 354 บาท ได้แก่ จ.ชลบุรี จาก 336 บาท ระยอง จาก 335 บาท และภูเก็ต จาก 336 บาท
กลุ่มที่ 2 ขึ้นค่าแรง 353 บาท จาก 331 บาท ได้แก่ กรุงเทพมหานคร, นนทบุรี, นครปฐม, ปทุมธานี, สมุทรปราการ และสมุทรสาคร
กลุ่มที่ 3 ขึ้นค่าแรง 345 บาท ได้แก่ จ.ฉะเชิงเทรา จาก 330 บาท
กลุ่มที่ 4 ขึ้นค่าแรงเป็น 343 บาท ได้แก่ จ.พระนครศรีอยุธยา จาก 325 บาท
กลุ่มที่ 5 ขึ้นค่าแรงเป็น 340 บาท จำนวน 14 จังหวัด ได้แก่ ปราจีนบุรี จาก 324 บาท, หนองคาย จาก 325 บาท, อุบลราชธานี จาก 325 บาท, พังงา จาก 325 บาท, กระบี่ จาก 325 บาท, ตราด จาก 325 บาท, ขอนแก่น จาก 325 บาท, เชียงใหม่ จาก 325 บาท, สุพรรณบุรี จาก 325 บาท, สงขลา จาก 325 บาท, สุราษฎร์ธานี จาก 325 บาท, นครราชสีมา จาก 325 บาท, ลพบุรี จาก 325 บาท และสระบุรี จาก 325 บาท
กลุ่มที่ 6 ขึ้นค่าแรง จาก 323 เป็น 338 บาท ได้แก่ จ.มุกดาหาร, กาฬสินธุ์, สกลนคร, สมุทรสงคราม, จันทบุรี และนครนายก
กลุ่มที่ 7 ขึ้นค่าแรง จาก 320 เป็น 335 บาท จำนวน 19 จังหวัด ได้แก่ จ.เพชรบูรณ์, กาญจนบุรี, บึงกาฬ, ชัยนาท, นครพนม, พะเยา, สุรินทร์, ยโสธร, ร้อยเอ็ด, เลย, พัทลุง, อุตรดิตถ์, นครสวรรค์, ประจวบคีรีขันธ์, พิษณุโลก, อ่างทอง, สระแก้ว, บุรีรัมย์ และเพชรบุรี
กลุ่มที่ 8 ขึ้นค่าแรง จาก 315 บาท เป็น 332 บาท จำนวน 22 จังหวัด ได้แก่ จ.อำนาจเจริญ, แม่ฮ่องสอน, เชียงราย, ตรัง, ศรีสะเกษ, หนองบัวลำภู, อุทัยธานี, ลำปาง, ลำพูน, ชุมพร, มหาสารคาม, สิงห์บุรี, สตูล, แพร่, สุโขทัย, กำแพงเพชร, ราชบุรี, ตาก, นครศรีธรรมราช, ชัยภูมิ, ระนอง และพิจิตร
และกลุ่มที่ 9 ขึ้นค่าแรง เป็น 328 จำนวน 5 จังหวัด ได้แก่ จ.ยะลา จาก 313 บาท, ปัตตานี จาก 313 บาท, นราธิวาส จาก 313 บาท, น่าน จาก 320 บาท และอุดรธานี จาก 320 บาท
